SONIC บวก 5% รับแผนขยายพื้นที่ฝากตู้คอนเทนเนอร์-ลุ้นไตรมาส 3 โตต่อเนื่อง
SONIC บวก 5% โดย ณ เวลา 10.35 น. อยู่ที่ระดับ 5.35 บาท บวก 0.25 บาท รับแผนขยายพื้นที่ฝากตู้คอนเทนเนอร์-ลุ้นไตรมาส 3 โตต่อเนื่อง แนะซื้อเป้า 6.50 บ.
SONIC บวก 5% โดย ณ เวลา 10.35 น. อยู่ที่ระดับ 5.35 บาท บวก 0.25 บาท รับแผนขยายพื้นที่ฝากตู้คอนเทนเนอร์-ลุ้นไตรมาส 3 โตต่อเนื่อง แนะซื้อเป้า 6.50 บ.
26 ส.ค. 2564

ผู้สื่อข่าวรายงานว่า ราคาหุ้นวันนี้(26 ส.ค.64) บริษัท โซนิค อินเตอร์เฟรท จำกัด (มหาชน) หรือ SONIC ณ เวลา 10.35 น. อยู่ที่ระดับ 5.35 บาท บวก 0.25 บาท หรือ 4.904%  ด้วยมูลค่าซื้อขาย 44.63 ล้านบาท

บล.ฟินันเซีย ไซรัส ระบุในบทวิเคราะห์ว่า บริษัท โซนิค อินเตอร์เฟรท จำกัด (มหาชน) หรือ SONIC แนะนำ “ซื้อ” ราคาเป้าหมาย 6.50 บาท แนวโน้มไตรมาส 3/2564 คาดยังโตต่อเนื่อง และลุ้นทำจุดสูงสุดใหม่จากค่าระวางเรือตู้คอนเทนเนอร์ที่ยังไต่ระดับขึ้นอย่างต่อเนื่อง คาดกำไรปี 2564 โต 150% เทียบช่วงเดียวกันของปีก่อน แนวรับ 5.10//5.25 บาท แนวต้าน 5.50-5.55//6 บาท
โดยดร.สันติสุข โฆษิอาภานันท์ ประธานเจ้าหน้าที่บริหาร บริษัท โซนิค อินเตอร์เฟรท จำกัด (มหาชน) หรือ SONIC เปิดเผยว่า บริษัทเตรียมที่จะขยายพื้นที่ให้บริการรับฝากตู้คอนเทนเนอร์เพิ่มขึ้นอีก 33 ไร่ เพื่อรองรับการขยายตัวของลูกค้าในพื้นที่โครงการพัฒนาระเบียงเศรษฐกิจพิเศษภาคตะวันออกหรืออีอีซี และโครงการแหลมฉบังเฟส 3 โดยการก่อสร้างน่าจะแล้วเสร็จประมาณกลางปี 2565  ซึ่งหลังเปิดให้บริการบริษัทจะทยอยรับรู้รายได้ทันที และประมาณการว่าจะสามารถคืนทุนได้ภายใน 5-6 ปี
ทั้งนี้ คณะกรรมการบริษัทได้มีมติอนุมัติให้บริษัทขยายพื้นที่การให้บริการโลจิสติกส์ โดยการลงทุนซื้อที่ดินขนาด 33 ไร่  ในเขตอำเภอศรีราชา จังหวัดชลบุรี มูลค่ารวมไม่เกิน 117 ล้านบาท ค่าพัฒนาที่ดิน 77.4 ล้านบาท รวมงบประมาณทั้งสิ้น 194.4 ล้านบาท
โดยปัจจุบันบริษัทมีพื้นที่ให้บริการรับฝากตู้คอนเทนเนอร์ จำนวน 12 ไร่ คาดว่าภายในสิ้นปีนี้จะมีลูกค้ามาใช้บริการเต็มพื้นที่ เนื่องจากแนวโน้มธุรกิจโลจิสติกส์มีอัตราการเติบโตอย่างต่อเนื่อง โดยเฉพาะในเขตพื้นที่อีอีซี นอกจากนี้บริษัทอยู่ระหว่างเตรียมที่จะประมูลงานกับสายการเดินเรือยักษ์ใหญ่ 2-3 ราย เพื่อให้มาใช้บริการเช่าพื้นที่ฝากวางตู้คอนเทนเนอร์
“จุดแข็งของการให้บริการเช่าพื้นที่วางตู้คอนเทนเนอร์ของ SONIC คือเราอยู่ในพื้นที่เขตอีอีซี แหลมฉบัง ซึ่งธุรกิจโลจิสติกส์ในพื้นที่ดังกล่าว จะมีการขยายตัวเติบโตสูง และยังเป็นการต่อยอดให้กับธุรกิจโลจิสติกส์ซึ่งเป็นธุรกิจหลักของบริษัทให้สามารถบริการลูกค้าได้ครบวงจรมากขึ้น” ดร.สันติสุข กล่าว
ขณะที่ภาพรวมการดำเนินธุรกิจของ SONIC  ในช่วงครึ่งปีหลังยังเติบโตต่อเนื่อง แม้จะมีสถานการณ์การแพร่ระบาดของโควิด-19ที่รุนแรงขึ้น แต่การให้บริการด้านขนส่งของบริษัทไม่ได้มีปัญหา เนื่องจากบริษัทได้เตรียมความพร้อมเพื่อรองรับการให้บริการขนส่งสินค้าของลูกค้า ตั้งแต่ช่วงสถานการณ์โควิด-19 ในระลอกแรกจนถึงปัจจุบัน เพื่อไม่ให้เกิดผลกระทบต่อการขนส่งสินค้าของลูกค้า จึงทำให้บริษัทได้รับความไว้วางใจจากกลุ่มลูกค้าเดิมและจากกลุ่มลูกค้ารายใหม่ที่มีเพิ่มมากขึ้น โดยกลุ่มลูกค้าหลัก ยังมาจากการให้บริการขนส่งทางทะเล ที่มีสัดส่วนรายได้ถึง78 %, การบริการขนส่งทางบก17 %, การบริการทางอากาศ 4.5 % และสัดส่วนรายได้อื่นๆ อีก 0.5%